1.1.

Amennyiben a gépjárműbe szerelt PB-gázzal működő fűtőberendezés akkor is használható, ha a jármű mozgásban van, a PB-gáz-tüzelésű fűtőberendezésnek és ellátórendszerének meg kell felelnie a következő követelményeknek: 1.1.1. A PB-gáz-tüzelésű fűtőberendezésnek meg kell felelnie az EN 624:2000 harmonizált szabvány (Cseppfolyósított szénhidrogéngázzal üzemelő készülékek előírásai. Járművekbe és hajókba építhető, cseppfolyósított szénhidrogéngázzal üzemelő, zárt égésterű helyiségfűtő berendezések) követelményeinek. 1.1.2. Tartósan a gépjárműre szerelt PB-gáz-tartály esetén a rendszer folyékony PB-gázzal érintkező valamennyi alkatrészének (valamennyi alkatrész a töltőegységtől a párologtatóig/nyomásszabályozóig) és tartozékainak meg kell felelnie a 67. számú ENSZ-EGB-előírás I. és II. részének, valamint 3–10., 13. és 15–17. mellékletének. 1.1.3. A PB-gáz-tüzelésű fűtési rendszer gáz-halmazállapotú PB-gázzal érintkező alkatrészeinek meg kell felelniük az EN 1949:2002 harmonizált szabvány (1) (Cseppfolyós PB-gázzal üzemelő gázberendezések emberi tartózkodás céljára szolgáló szabadidő-lakójárművekbe és egyéb közúti járművekbe való beszerelési előírásai) követelményeinek. 1.1.4. A PB-gáz-ellátó rendszert úgy kell megtervezni, hogy az a felszerelt PB-gáz-tüzelésű fűtőberendezés számára a PB-gázt a szükséges nyomáson és megfelelő halmazállapotban adagolja. A tartósan felszerelt PB-gáz-tartályból a PB-gáz gáz- és folyékony halmazállapotban is kivezethető. 1.1.5. A tartósan felszerelt PB-gáz-tartálynak a fűtőberendezés ellátására szolgáló folyadékkimenetére a 67. számú ENSZ-EGB-előírás 17.6.1.1. szakaszának megfelelően fel kell szerelni egy távirányítású tápszelepet túlfolyó szeleppel. A túlfolyó szeleppel ellátott távirányítású tápszelepet oly módon kell vezérelni, hogy a gyújtáskapcsoló állásától függetlenül, a motor leállását követő 5 másodpercen belül automatikusan záródjon. Ha ezen az öt másodpercen belül bekapcsolják a fűtési rendszert vagy a PB-gáz-ellátó rendszert, a fűtési rendszer üzemben maradhat. A fűtést bármikor újra lehet indítani. 1.1.6. Amennyiben a PB-gázt gázhalmazállapotban adagolják a tartósan felszerelt PB-gáz-tartályból vagy külön hordozható PB-gáz-palackból, meg kell tenni a megfelelő intézkedéseket annak biztosítására, hogy 1.1.6.1. a nyomásszabályozóba, illetve a PB-gáz-tüzelésű fűtőberendezésbe ne kerülhessen cseppfolyós PB-gáz. Szétválasztót lehet használni; továbbá 1.1.6.2. véletlen szétkapcsolódás következtében ne történjen ellenőrizetlen kiáramlás. A PB-gáz-áramlás lezárására készüléket kell felszerelni közvetlenül a tartályra vagy a palackra szerelt nyomásszabályozóba vagy ez után, illetve amennyiben a nyomásszabályozót a palacktól vagy tartálytól távol szerelték fel, egy készüléket közvetlenül a palack vagy tartály tömlője vagy kivezető csöve elé, egy további készüléket pedig a nyomásszabályozóba vagy az után kell felszerelni. 1.1.7. Amennyiben a PB-gázt folyékony halmazállapotban adagolják, a párologtató és nyomásszabályozó egységet megfelelő hőforrás segítségével a szükséges hőmérsékletre fel kell fűteni. 1.1.8. Azon gépjárművekben, amelyek hajtóműve PB-gázzal működik, a PB-gáz-tüzelésű fűtőberendezést is csatlakoztatni lehet ahhoz a tartósan felszerelt PB-gáz-tartályhoz, amely a motor számára biztosítja a PB-gázt, feltéve, hogy teljesülnek a hajtóműre vonatkozó biztonsági követelmények. Amennyiben a fűtéshez külön PB-gáz-tartályt használnak, e tartálynak saját töltőegységgel kell rendelkeznie.